Best Mistake

«Best Mistake», ամերիկացի երգչուհի Արիանա Գրանդեի երգն է, համագործակցությամբ ռեփեր Բիգ Շոնի հետ։ Այն թողարկվել է 2014 թվականի օգոստոսի 12-ին և ընդգրկվել է Արիանա Գրանդեի «My Everything» անվանումը կրող երկրորդ ստուդիական ալբոմում։ Երգը գրվել է Արիանա Գրանդեի, Բիգ Շոնի, Blu June-ի, Բրիթնի Քոնիի և Քեյ Ուեյնի կողմից։

Նախապատմություն և երգի կառուցվածք 
2014 թվականի հունիսի 28-ին Արիանա Գրանդեն հայտարարում է, որ երգը կոչվելու է «Best Mistake»։ Հուլիսի 8-ին նա իր Ինստագրամի էջում տեղադրում է երգից 15 վայրկյան, իսկ օգոստոսի 12-ին երգը իր ամբողջական տարբերակով թողարկվում է։ «Best Mistake» երգը դաշնամուրային բալլադ է, որը ունի մինիմալ հիփ հոփի տարրեր։ Երգը մի զույգի մասին է, որը փորձում է «կայացնել իր որոշումը իրենց ապագա հարաբերությունների մասին»։ Իր հատվածում Արիանան երգում է․ «Եթե ջուրը չորանում է, իսկ լուսինը դադարում է փայլել/ Աստղերը ընկնում են, իսկ աշխարհը կուրանում է»։

Քննադատություն 
«Best Mistake» երգը հիմնականում ստացել է դրական արձագանքներ երաժշտական քննադատների կողմից։ PopMatters օնլայն ամսագրի լրագրողը այն համարել է «My Everything» ալբոմի երկրորդ լավագույն երգը՝ «Love Me Harder» երգից հետո, իսկ HollywoodLife-ի լրագրողը գրել է, որ երգը «անշուշտ դառնալու է մեկ այլ հիթ»։ Music Times մեդիա ընկերության լրագրողը նույնպես դրական վերլուծություն է գրել երգի մասին, բարձր գնահատելով Արիանայի հանգստացնող վոկալն ու անցումը ավելի հասուն ձայնային հնչողության։ Digital Spy և Entertainmentwise կայքերի լրագրողները նշել են, որ այս երգում Արիանան ցույց է տալիս իր R&B արմատները։

Բիգ Շոնը երգում իր մասնակցության համար ստացել է տարբեր կարծիքներ երաժշտական քննադատների կողմից։ Billboard ամսագրի լրագրողը, Բիգ Շոնի հատվածը համարել է «ոչ անհրաժեշտ» երգի համար, իսկ PopMatters-ի լրագրողը, իր հոդվածում նրա հատվածը անվանել է «բավականին ակնառու»։

Կենդանի կատարումներ 
2014 թվականի օգոստոսին, Արիանա Գրանդեն և Բիգ Շոնը երգը կատարել են iHeartRadio փառատոնի ժամանակ Լոս Անջելեսում։ Նրանք նաև կատարել են երգը A Very Grammy Christmas համերգային ծրագրի ժամանակ նոյեմբերի 18-ին, 2014։ Երգը ընդգրկված է եղել Գրանդեի The Honeymoon համերգային շրջագայության երգացանկում։

Հիթ շքերթներ

Ծանոթագրություններ

Արտաքին հղումներ 
 Երգի տեքստը MetroLyrics կայքում

Արիանա Գրանդեի երգեր
Բիգ Շոնի երգեր
2014 երգեր